Eejachi wane wayuu kanüliashi Lázaro,
kepiashi chaꞌaya Betania suluꞌu tü mmakat Judea sümaa nushunuumuyuu kanüliasü María ooꞌulaka Marta.
Ayuuikalaka nia.
(Shia tü María oꞌyotokat “perfume” saaꞌu nuuꞌui chi Senyotkai je sülaꞌajain shia süka suꞌwala.)
Na nüshunuukana Lázaro,
najütakalaka wane wayuu nünainmüin Jesús eejachire nia wane saꞌata tü süchikat Jordán süpüla naapirüinjachin nia nüchiki Lázaro:
—Senyotkalee,
ayuuishi chi aishikai püpüla —nümünakalaka.
Je naapapa Jesús nüchiki Lázaro,
nümakalaka:
—Ayuuliikat tia,
nnojotsüyaajeꞌe ouktajachin sütüma.
Süpülajatü neꞌe sütüjaainjachin wayuu naaꞌu chi Maleiwakai sünain pülashin maꞌi je süpüla sütüjaainjachin naaꞌu chi Nüchonkai Maleiwa sünain pülashin maꞌi niaꞌaya —nümakalaka Jesús.
Wanaa sümaa naapinnüin nüchiki Lázaro sünain ayuulin nia,
makatüshi Jesús maa aka piama kaꞌi chaꞌaya wane saꞌata tü süchikat Jordán,
mayaainje alin maꞌi nüpüla Marta je tü shimiiruakat je müshijaꞌa Lázaro.
Shiasa süchikijee piama kaꞌi,
nümakalaka Jesús namüin na nikirajüinkana:
—Anakaja waleꞌejüle wachikuaꞌaya jooluꞌu Judeamüin.
Namakalaka na nikirajüinkana nümüin:
—Ekirajüikalee,
mataashi puꞌutüneekai aaꞌin süka ipa natüma na laülaayuu judíokana chaꞌaya Jerusalén.
¿Jamüinjachi püleꞌejeekaꞌa jooluꞌu chamüin?
—namakalaka.
Süpüla niiꞌiyatüinjatüin Jesús namüin sünain nnojolüin keraain nükalia süpüla ouktaa,
nümakalaka namüin:
—Müleka waraittüle wane wayuu soꞌukaꞌi,
nnojoleechi ashanaain,
süka jaꞌyain tü wopukot sütüma nuwarala chi kaꞌikai.
Otta müleka waraittüle nia saꞌwai,
eeshi süpüla nüshanaain süka nnojolüin jaꞌyain tü wopukot sütüma tü piyuushikat —nümakalaka namüin.
Ayatshi Jesús sünain naashajaain namaa:
—Chi watünajutkai Lázaro,
atunküshi nia.
Chainjachikaꞌa joo taya sünain achijiraa nia —nümakalaka namüin.
Namakalaka na nikirajüinkana nümüin:
—Senyotkalee,
müleka nutunküle,
analeerü naaꞌin.
Tü nümakat Jesús,
shia nüchiki Lázaro sünain ouktüin nia.
Otta saaꞌin namüin na nikirajüinkana,
atunkayaajaꞌa neꞌe naaꞌinruꞌu.
Lotokalaka joo nünüiki Jesús namüin:
—Ouktüichipa Lázaro,
je anasü saaꞌin tamüin sünain nnojolin chajachin taya wanaa sümaa ouktüin nia,
süka katsüinjeerüin jooluꞌu tü jünoulakat sütüma tü kasa anasü jiꞌreetkat chaꞌaya.
Jooꞌuya jümaala chamüin —nümakalaka Jesús namüin.
Nüsouktakalaka wane chi nikirajüinkai kanüliakai Tomás,
chi Senkeyuu münakai:
—Jooꞌuya wapüshua ouktaiwa waya wanaa nümaa chi ekirajüikai waya —nümakalaka namüin na nüpüshikana.
Nuꞌunakalaka Jesús namaa na nikirajüinkana chamüin Judeamüin.
Je nüntapa Betaniamüin,
naapa achikit sünain sülatüirüin pienchi kaꞌi süchikijee niꞌitaanüin chi ouktüshikai.
Saaꞌu pejein Betania sünain Jerusalén,
maa aka apünüin “kilómetro” eera,
antapaatasü wainma wayuu chajee shipialuꞌumüin Marta je María sünain alapalawaa naya.
Saapaiwaꞌaya Marta nüchiki Jesús sünain antaa,
süpanapajakalaka nia.
Shiaka María,
makatüin miichipaꞌa.
Sümakalaka Marta nümüin Jesús:
—Senyotkalee,
müleka yaajachireje pia,
nnojoishije ouktüin chi tawalakai.
Otta müsia jooluꞌu,
mayaainje ouktüichipain nia,
tatüjaa aaꞌulu sümaa naaꞌinreerüin Maleiwa süpüshua tü puchuntakat nümüin —sümakalaka nümüin.
—Osoꞌiraweechi aaꞌin chi puwalakai —nümakalaka Jesús sümüin.
—Aa,
tatüjaa aaꞌuchi sümaa nüsoꞌiraweechin aaꞌin sümaa wayuu süpüshua soꞌuweena tü kaꞌi sajaꞌlajaainjatkat oꞌu kasa süpüshua —sümakalaka Marta nümüin.
Nümakalaka Jesús sümüin:
—Tayakai,
taya atüjaka osoꞌireꞌeraa saaꞌin wayuu süpüla eeinjatüin nümaa Maleiwa waneepia.
Chi eekai nünoujain tanain,
jaꞌitaichi ouktüin maa aka wayuu süpüshua,
cheechi nia nümaa Maleiwa süpüla kaꞌikat süpüshua.
Eeꞌiranajaweerü naaꞌin sütüma nünoujain tanain,
je nnojoleechi amüloulin.
¿Kapülasü paaꞌin tü tamakat pümüin?
—nümakalaka Jesús sümüin Marta.
—Aa,
tanoujain sünain piain Cristoin chi Nüneekajalakai Maleiwa,
chi Nüchonkai Maleiwa antajachikai yaa mmoluꞌu saꞌakamüin wayuu —sümakalaka Marta nümüin Jesús.
Kettaapa sünüiki Marta,
aleꞌejüsü shia süchikua eemüin María tü shimiiruakat sünain sümüin sümüin sujuuna wayuu:
“Isaa antüin chi Ekirajüikai,
nüsaajirüin pia”,
sümakalaka sümüin.
Saapapa María tü pütchikat,
ashaꞌwalaasü yaawalajaꞌa sünain oꞌunaa eemüin Jesús.
Otta Jesús wanaa sümaa tia,
sajachi eejechire paala nia yootüin sümaa Marta.
Mekerolüinsai suluꞌumüin tü pueulokat.
Je nayasa na wayuu alapalaashiikana shipialuꞌumüin María,
neꞌrapa shia sünain oꞌunaa yaawalajaꞌa,
noushikajaakalaka süchiirua.
Chainjatia naaꞌinruꞌu sünain aꞌyalajaa amouyuupaꞌamüin eere niꞌitaanüin chi ouktüshikai.
Mayaasü antüin María nünainmüin Jesús,
oꞌttüsü süka süsapain nümülatuꞌumüin süka kojutüin nia sütüma.
—Senyotkalee,
müinka yaajachireje pia,
nnojoishije ouktüin chi tawalakai —sümakalaka nümüin.
Je niꞌrapa Jesús María sünain aꞌyalajaa ooꞌulaka na wayuukana sümaajanakana,
mojukalaka maꞌi naaꞌin sütüma.
—¿Jalashi nia eꞌitaanüin?
—nümakalaka namüin.
—Jooꞌuya Senyotkalee,
piꞌraiwa —namakalaka nümüin.
Niꞌyalajakalaka Jesús.
Shiasaꞌa nanüiki wane wayuukana:
—Aireekaijaꞌa maꞌi nia nüpüla —müshii.
Otta sünüiki waneeirua:
—¿Jamüshi nnojoikaꞌa niiyajüin paala chi wayuukai suulia ouktaa,
maa aka niiyajüin paala chi moꞌusaikai?
—sümakalaka.
Je nüntapa Jesús amouyuupaꞌamüin,
mojukalaka maꞌi naaꞌin nüchikua.
Je tü eejachire niꞌitaanüin chi ouktüshikai,
wane ipa müsü aka saaꞌin suluꞌupünaa paü keꞌipolosü wane ipa miyoꞌu.
—Jüsünneꞌera türa shirousekat —nümakalaka Jesús namüin.
—Senyotkalee,
keejuuichin,
pienchit kaꞌi süchiiruajee niꞌitaanüin —sümakalaka Marta tü nüshunuukat chi ouktüshikai.
Nümakalaka Jesús sümüin:
—Soto paaꞌin tü tamakat pümüin.
Müinka pünoujüle tanain,
pütüjaweechi aaꞌu chi Maleiwakai sünain pülashaatain maꞌi nia.
Süsünneꞌennakalaka jooluꞌu tü shiꞌipolokat.
Eirakaa müshia Jesús iipünaamüin sümaa maa:
—Taataa,
taapüin pümüin analuꞌut maaꞌulu yaa süka paapüin tanüiki.
Tatüjaa aaꞌuchi pia sünain paapüin tanüiki meinshi.
Tamüsü neꞌe tü pütchikat pümüin nayaaluꞌu na wayuu yaakana süpüla nanoujainjanain sünain püjünalain taya —nümakalaka Jesús nümüin Maleiwa.
Shiasa kettaapa nünüiki Jesús,
neenajakaꞌa chi ouktüshikai:
—Lázaro,
pujuittaa yalajee yaa anooipaꞌamüin —nümakalaka sünain emetuluin nünüiki.
Nujuittaakalaka chi ouktüshikai paala sünain koꞌoin süka kuluulu najapü,
nuuꞌui ooꞌulaka nuꞌupünaa.
—Juwasta nuulia türa koꞌoyookat akan.
Juuꞌulaapa nuꞌunaiwa nümüiwa —nümakalaka Jesús namüin na wayuukana.
Wainma na wayuu antakana shipialuꞌumüin María,
anoujashii nünain Jesús sütüma tü naaꞌinrakat.
Otta waneeirua,
oꞌunüsü nanainmüin na fariseokana sünain aküjaa namüin süchiki tü naaꞌinrakat Jesús.
Je na laülaayuushiikana naꞌakajee na sacerdote judíokana ooꞌulaka na fariseokana,
nakotchajiraakalaka napüshua na laülaayuu judíokana.
Namakalaka namüin:
—¿Kasa waaꞌinrüinjatka nüka chia wayuukai?
Naaꞌinrüin wainma kasa anasü nütüjakat apüleerua Maleiwa nümüiwa.
Müleka wooꞌulaale nia,
anoujeerü wayuu wainma nünain.
Anta meenia na sülaülakana mma Romajeꞌewaliikana,
süpüla najuttirüin tü aꞌwaajüleekat Maleiwa sümaa noꞌunaꞌalüinjatüin waaꞌin —namakalaka namüin na laülaayuukana napüshua.
Nüsouktakalaka joo wane naꞌakajee,
Caifás nünülia,
chi laülaashikai napüleerua na sacerdote judíokana soꞌu juyakat tia.
Nümakalaka namüin:
—Matüjüinsalii jia jüpüshua.
Nnojotsü anain müleka woꞌunaꞌannüle aaꞌin wapüshua natüma na wayuu Romajeꞌewaliikana.
Shia anaka aluꞌu,
saaꞌin tamüin,
ouktüle waneeshia neꞌe wayuu waaꞌu wayakana judíokana wapüshua —nümakalaka namüin.
Tü nümakat Caifás,
shia nooꞌopünaa Jesús sünain ouktüinjachin saaꞌujee tü judíokolüirua süpüshua.
(Tü nümakat,
nnojotsü niyaawatüin aaꞌu jamaluꞌulüin.
Nnojotsü nüleꞌeruꞌujeejatüin neꞌe tü pütchikat.
Nuuntüin nüküjüin shia nütüma Maleiwa süka laülaashin nia napüleerua na sacerdote judíokana soꞌu juyakat tia.)
Nnojoishi ouktajachin neꞌe Jesús naaꞌujee na judíokana namüiwa,
ouktajachi saaꞌujee süpüshua tü nüpüshikalüirua Maleiwa eekat sainküin mmakat,
süpüla kottüinjanain naya sünain wanaawain naaꞌin.
Otta na laülaayuu judíokana soꞌuleꞌeya kaꞌikat tia,
oꞌttüshii sünain naashajaajiraain süchiki kasainjatüin naaꞌinrüin süpüla noꞌutirüinjachin naaꞌin Jesús.
Je sükajee tia,
nnojolichipa waraittüin maꞌi Jesús naꞌaka na wayuukana suluꞌu tü mmakat Judea.
Nuꞌunakalaka namaa na nikirajüinkana yalajee Judeajee suluꞌumüin wane pueulo kanüliakat Efraín chaa süꞌütpaꞌa wane isashii süpüla chainjanain naya chaꞌaya.
Je sülüꞌülapa sükalia tü miꞌiraakat natüma na judíokana,
tü kanüliakat Pascua,
oꞌunüsü wayuu wainma suluꞌujee tü mmakat süpüshua chamüin chaꞌaya Jerusalénmüin.
Oꞌunüshii naya süpülapünaa suꞌttüin tü miꞌiraakat süpüla naaꞌinrüinjatüin tü kasa wuleinjatkat akajee nakuaippa nuꞌupala Maleiwa.
Je tü wayuu antakalüirua sünainmüin tü miꞌiraakat,
süchajaa achikichi Jesús.
Wanaa sümaa sükotchijaain suluꞌu tü aꞌwaajüleekat Maleiwa,
naashajaajiraakalaka sünain maa:
—¿Anteechi cheje nia sünain tü miꞌiraakat naaꞌin jümüin?
¿Nnojoittaajeechi antüin?
Müsü sünüiki tü wayuukolüirua süka saapinnüin paala natüma na laülaayuushiikana naꞌakajee na sacerdote judíokana ooꞌulaka na fariseokana süka tü pütchi makat:
“Müleka sütüjaale wane wayuu naaꞌu Jesús sünain jalain nia,
anasü müleka saapirüle waya süpüla wataꞌülüin nia”.